РЕПУБЛИКА БЪЛГАРИЯ
Министър на земеделието и храните

Проект

ДО
МИНИСТЕРСКИЯ СЪВЕТ
НА РЕПУБЛИКА БЪЛГАРИЯ

ДОКЛАД

от проф. Иван Станков – министър на земеделието и храните

Относно: Проект на Постановление на Министерския съвет за приемане на Тарифа за определяне на цените, които се заплащат за изпълнението на мерките по държавната профилактична програма и програмите за надзор и ликвидиране на болести по животните за 2013 г.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

В съответствие с чл. 31, ал. 2 от Устройствения правилник на Министерския съвет и на неговата администрация и чл. 46в от Закона за ветеринарномедицинската дейност представям на вниманието Ви проект на Постановление на Министерски съвет за приемане на Тарифа за определяне на цените, които се заплащат за изпълнението на мерките по държавната профилактична програма и програмите за надзор и ликвидиране на болести по животните за 2013 г.
Представеният проект за приемане на тарифа е разработен в съответствие с Методиката за определяне на разходоориентиран размер на таксите по чл. 7а на Закона за ограничаване на административното регулиране и административния контрол върху стопанската дейност и разходването им (обн., ДВ, бр. 4 от 2012 г., в сила от 1.01.2013 г.). 
Представеният проект определя размера на цените, които следва да се заплащат на ветеринарни лекари, сключили договор за изпълнението на мерките по държавната профилактична програма и програмите за надзор и ликвидиране на болести по животните за 2013 г.

Тарифата определя стойността на услугите, които предоставят ветеринарните лекари, включващи извършването на отделните мероприятия по видове, съгласно държавната профилактична програма и програмите за надзор и ликвидиране болестите по животните – извършване на ваксинации на животни, вземане на проби от животни, алергични изследвания на животни, вземане на проби от мозъчен ствол за ТСЕ (трансмисивни спонгиформни енцефалопатии), прегледи на пчелни семейства,  клинични обследвания на свиневъдни обекти, идентификация на животните в животновъдните обекти и въвеждане на данните във Интегрираната информационна система с данни за идентифицираните животни и за животновъдните обекти (ВетИС), които се извършват от ветеринарни лекари.
Проектът не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.
Приложена е финансова обосновка, съгласно изискванията на чл.35, ал.1 , т.4 от Устройствения правилник на Министерския съвет и неговата администрация.
Изготвянето на проект на Тарифа за определяне на цените, които се заплащат за изпълнението на мерките по държавната профилактична програма и програмите за надзор  и ликвидиране на болести по животните за 2013 г. се налага във връзка с новата редакция на чл. 46в от ЗИД на ЗВД, обнародвана в Държавен вестник брой № 7 от 25.01.2013 г. Тарифата регламентира стойността на услугите, които се заплащат за изпълнението на мерките по държавната профилактична програма и програмите за надзор и ликвидиране на болести по животните за 2013 г., които ще се предоставят като държавна помощ чрез Държавен фонд „Земеделие” (чл. 46г от ЗИД на ЗВД).
Съгласно §190 ал. 1 и ал. 2 от ЗИД на ЗВД предоставянето на държавна помощ от Държавен фонд „Земеделие” по чл. 46г, ал. 2 и чл. 51, ал. 11 от ЗИД на ЗВД се прилага след постановяване на положително решение от Европейската комисия за съвместимост с правилата в областта на държавните помощи. Предоставянето на държавна помощ не се допуска до датата на постановяване на положително решение на Европейската комисия. До постановяване на положително решение от Европейската комисия разходите се финансират със средства от републиканския бюджет, които следва да се предоставят по бюджета на БАБХ до размера на фактическото изпълнение.
Към настоящия момент не е налице положително решение на Европейската комисия за съвместимост с правилата в областта на държавните помощи.

Поради забавянето на нотификацията и предстоящото приемане на Тарифа за определяне на цените, по които ще се заплаща изпълнението на мерките по държавната профилактична програма и програмите за надзор и ликвидиране на болести по животните за 2013 г., разходите се изплащат за сметка на бюджета на БАБХ без да са планирани по бюджета на МЗХ за 2013 г.
За предходните години разходите за заплащане на труда на ветеринарните лекари, сключили договор за изпълнението на мерките по държавната профилактична програма и програмите за надзор и ликвидиране на болести по животните ежегодно се осигуряваха с допълнителни корекции по бюджета на БАБХ на база действително извършените мероприятия и разхода за тях.
С предстоящото поемане на ангажимент в размер на 11 млн. лева, които се очаква да се изплатят от бюджета за 2013 г. на база действителното изпълнение за второ и трето тримесечие на 2013 г,. до постановяването на положително решение на ЕК за съвместимост с правилата в областта на държавните помощи, ще се формира дефицит по бюджета на БАБХ с тази сума.
Съгласно чл. 26, ал. 2 от Закона за нормативните актове, проектът на Постановление и докладът от министъра на земеделието и храните бяха публикувани на интернет страницата на Министерството на земеделието и храните и на Портала за обществени консултации с 14-дневен срок на заинтересованите лица за предложения и становища. 
Проектът е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.
УВАЖАЕМИ ГОСПОДИН МИНИСТЪР-ПРЕДСЕДАТЕЛ,	
	Уважаеми госпожи и господа министри,
С оглед изложеното и на основание чл. 8, ал. 1 от Устройствения правилник на Министерския съвет и на неговата администрация, предлагам Министерският съвет да разгледа и приеме предложения проект на Постановление на Министерския съвет за приемане на Тарифа за  определяне на цените, които се заплащат за изпълнението на мерките по държавната профилактична програма и програмите за надзор и ликвидиране на болести по животните за 2013 г.

С уважение,

ПРОФ. ИВАН СТАНКОВ 
Министър